PTT ยักษ์นอกตะเกียง
ในนิยายอาหรับราตรี เรื่องของอะลาดิน กับยักษ์ในตะเกียงวิเศษ มีคำถามตามมาเสมอว่า เมื่อยักษ์ออกมาอยู่นอกตะเกียงแล้วไม่ยอมกลับเข้าไป อะลาดิน จะทำอย่างไร
7 มี.ค. 2561

แฉทุกวันทันเกมหุ้น
ในนิยายอาหรับราตรี เรื่องของอะลาดิน กับยักษ์ในตะเกียงวิเศษ มีคำถามตามมาเสมอว่า เมื่อยักษ์ออกมาอยู่นอกตะเกียงแล้วไม่ยอมกลับเข้าไป อะลาดิน จะทำอย่างไร
คำถามนี้ กำลังจะเกิดขึ้นกับ หุ้นของบริษัท ปตท. จำกัด (มหาชน) หรือ PTT บริษัทน้ำมันแห่งชาติโดยพฤตินัย หลังจากที่ นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ ออกมาเปิดเผยมติที่ประชุมคณะกรรมการบริษัทมีมติให้แตกพาร์จากราคาพาร์เดิม 10 บาท เป็นระดับ 1 บาท จากเดิม 10 บาท
ผลของการแตกพาร์ จะทำให้หลังจากดำเนินการจำนวนหุ้นของบริษัทจะปรับเพิ่มขึ้น 10 เท่า เป็น 28,562,996,250 หุ้น จากเดิม 2,856,299,625 หุ้น ส่วนทุนจดทะเบียนจะยังคงเดิมที่ 28,562,996,250 บาท โดยกำหนดขอที่ประชุมสามัญผู้ถือหุ้นพิจารณาอนุมัติในวันที่ 12 เม.ย. 2561
หากผ่านขั้นตอนนี้มาได้ ตำนานหน้าใหม่หลังจากผ่านช่วงเวลาและเส้นทางกว่า 16 ปีของ PTT ในฐานะบริษัทมหาชนจดทะเบียนในตลาดหุ้นไทย จะเริ่มต้นขึ้น….หลังจากได้ผ่านความตกระกำลำบากทั้งก่อนและระหว่างการเข้าเทรดช่วงแรก ตลอดจนถึงปัจจุบันที่เรียกว่าเป็นตำนานของการแปรรูปรัฐวิสาหกิจครั้งใหญ่สุดของประเทศ ที่เริ่มต้นด้วยการมีมาร์เก็ตแคปอยู่ที่ประมาณ 1 แสนล้านบาท มีขนาดใกล้เคียงกับธนาคารกรุงไทย จำกัด (มหาชน) ในขณะนั้น และมีน้ำหนักในการคำนวณดัชนีประมาณ 6.5-7% ของหุ้นทั้งตลาด….และเผชิญกับการ “หลุดจอง” ต่ำกว่าราคาขาย IPO ที่ 35.00 บาทนานกว่า 1 ปี
วันนี้ มาร์เก็ตแคปปัจจุบันที่ใหญ่มากถึง 1.4 ล้านล้านบาทของ PTT ทำให้นักลงทุนขนาดใหญ่และสถาบันทุกราย ไม่สามารถละเว้นการถือหุ้นนี้ในพอร์ตของการลงทุนในตลาดหุ้นไทยได้เลย แต่สำหรับรายย่อย การเข้าลงทุนถือหุ้น เปรียบได้กับ “…………เห่าเครื่องบิน” เพราะราคาหุ้นที่เหนือกว่าหุ้นละ 550.00 บาท ต้นทุนสูงเกินจะไขว่คว้า 
ราคาที่สูงลิ่ว แม้จะไม่แพง เพราะค่าพี/อีของหุ้น PTT ยังอยู่ที่ระดับต่ำกว่าค่าเฉลี่ยของ SET เพียงไม่ถึง 11.67 เท่า โดยมีมูลค่าทางบัญชีต่อหุ้นที่ 286.62 บาท ก็ถือว่ายังไม่น่าซื้ออยู่ดี
ตัวอย่างง่ายๆ คือ จะซื้อหุ้น 1 บอร์ดล็อต หรือ 100 หุ้นที่ราคาระดับ 500 บาท ต้องใช้เงิน 50,000 บาท แต่การแตกพาร์จะทำให้ราคาหุ้นลงมาระดับ 50 บาท ก็จะใช้เงินสดน้อยลง
ข้อเท็จจริงนี้ นายเทวินทร์ระบุว่า การที่ราคาหุ้น PTT สูงมีผลให้ล่าสุด ฟรีโฟลตของหุ้นที่เคยมากกว่า 16% ลดลงมาเหลือแค่ 4% ในช่วง 2-3 ปีนี้ ซึ่งไม่ใช่สิ่งที่ดีเท่าใดนัก
หาก PTT ได้รับอนุมัติแตกพาร์จากที่ประชุมสามัญผู้ถือหุ้น ซึ่งไม่มีใครสูญเสียประโยชน์เลย…คาดว่าจะช่วยเพิ่มสภาพคล่องหุ้น PTT ในอนาคตได้ดียิ่งขึ้น เพราะจะเปิดโอกาสให้ได้รับแรงซื้อจากทางรายย่อยมากขึ้น….
ที่สำคัญ ราคาหุ้น มีโอกาสที่จะปรับเพิ่มขึ้นได้ดีต่อเนื่อง……อันนี้ นายเทวินทร์ไม่ได้พูด แต่นักลงทุนเข้าใจกันดี
ก็มันมีตัวอย่างเห็นๆ….ก่อนหน้าที่บริษัท ท่าอากาศยานไทย จำกัด (มหาชน) หรือ AOT ที่เคยแตกพาร์เป็น 1 บาท จากเดิม 10 บาท ราคาหุ้นก่อนแตกพาร์อยู่แถวระดับ 40-42 บาท แต่ล่าสุด อยู่เหนือ 60 บาท จนเป็นปกติไปแล้ว
หลังวันที่ 12 เมษายนปีนี้ และคาดว่าจะเป็นปลายเดือนเมษายน จะได้เห็นราคาหุ้นใหม่ที่เทรดกันในพาร์ใหม่ของ PTT โลดแล่นในตลาด…จะโบยบินเป็น “พานทองแท้” หรือ ร่วงลงเหวเหมือน “ปอเต็กตึ๊ง”….เป็นอันรู้กัน
ที่น่าสนใจนอกเหนือจากการเทรดพาร์ใหม่ในปีนี้แล้ว สตอรี่ควบคู่กันที่รุกคืบหน้าไปเรื่อยๆ การปรับเปลี่ยนจากบริษัทกึ่งโฮลดิ้ง เป็นโฮลดิ้งเต็มตัว …ย่อมมีความหมายในเชิงการบริหารจัดการที่ล้ำลึกทีเดียว
ในยุคเริ่มแรกของการเป็นหุ้นจดทะเบียน PTT มี “จุดขาย” จากความได้เปรียบของ “อำนาจเหนือตลาด” ในการกำหนดกลไกราคาในธุรกิจน้ำมันและธุรกิจก๊าชธรรมชาติ โดยมีรายได้หลัก 66% มาจากกลุ่มธุรกิจน้ำมัน และ 31% มาจากธุรกิจก๊าชธรรมชาติ แต่อนาคตจะมีทิศทางที่เปลี่ยนไปมาก และมีสมดุลมากกว่าในอดีต
แผนการผลักดันให้ บริษัท ปตท.น้ำมัน และการค้าปลีก จำกัด (PTTOR) เข้าจดทะเบียนในตลาดหลักทรัพย์ฯ (ซึ่งปัจจุบันอยู่ในขั้นตอนของการโอนสินทรัพย์) เพื่อจะยื่นไฟลิ่งในช่วงปลายปี 2561 และเข้าจดทะเบียนในปี 2562 หากทุกอย่างเป็นไปตามกระบวนการทั้งหมดจะช่วยเพิ่มอัพไซด์ให้กับหุ้น PTT มากขึ้น
แม้จะไม่ต้องรอสตอรี่หนุนดังกล่าว ปี 2561 ก็ยังคงสวยงามต่อไป โดยนักวิเคราะห์ประเมินว่า แนวโน้มงวดปี 2561 ของ PTT จะมีโอกาสทำกำไรสุทธิโตแข็งแกร่งต่อเนื่องจากงวดปี 2560 ที่มีกำไรสุทธิ 1.35 แสนล้านบาท หลังจากสถานการณ์ราคาน้ำมันในปี 2561 ยังคงมีแนวโน้มทรงตัวในระดับสูง ขณะที่ราคาก๊าซยังอยู่ในเกณฑ์ดี
ล่าสุด รายงานของสำนักงานพลังงานระหว่างประเทศ (IEA) ที่คาดว่า ความต้องการใช้น้ำมันจะยังคงขยายตัวต่อไปอีก 5 ปี แม้จะมีขีดจำกัดขาขึ้นจากเอกชนในสหรัฐฯ และชาติอื่นๆ เช่น แคนาดา บราซิล และนอร์เวย์ ที่สามารถจะปรับเพิ่มกำลังการผลิต และการส่งออกน้ำมัน จนสามารถรองรับอุปสงค์น้ำมันส่วนใหญ่ที่เพิ่มขึ้นทั่วโลก อันเป็นผลพวงของการเติบโตทางเศรษฐกิจที่แข็งแกร่งทั่วโลก ซึ่งจะยังสนับสนุนการใช้น้ำมันอย่างต่อเนื่องจนถึงปี ค.ศ. 2023 หรือ พ.ศ. 2566 ….เป็นข่าวดีโดยตรง
นอกจากนั้น ภาพรวมของธุรกิจบริษัทลูกในเครือยั้วเยี้ยยังเติบโตทั้งรายได้และกำไรต่อเนื่อง ซึ่งถือเป็นปัจจัยหนุนสำคัญ
การแตกพาร์ จะเป็นโอกาสเปิดช่องให้มาร์เก็ตแคปของ PTT เบ่งบานไม่หยุด…เว้นเสียแต่ไม่อยากจะเบ่งบานเสียเอง…
อิ อิ อิ